నిఫ్టీ కంపెనీల ఆదాయ వృద్ధిపై విశ్లేషకులు
 ఆకర్షణీయంగా ఎఫ్‌ఎమ్‌సీజీల పనితీరు
ముంబయి: ప్రస్తుత ఆర్థిక సంవత్సరంలో (2018-19) నిఫ్టీ కంపెనీల ఆదాయాల్లో వృద్ధి పరిమితంగానే ఉండొచ్చని విశ్లేషకులు భావిస్తున్నారు. అక్టోబరు- డిసెంబరులో ఈ కంపెనీల పనితీరు స్తబ్దుగా ఉండటమే ఇందుకు కారణం. విశ్లేషకుల అంచనా ప్రకారం.. 2018-19లో నిఫ్టీ కంపెనీల ఆదాయాలు స్వల్పంగా 8 శాతం మాత్రమే పెరగొచ్చు. ఆర్థిక సంవత్సరం ప్రారంభంలో బ్రోకరేజీ సంస్థలు అంచనా వేసిన 23 శాతం కంటే ఇది చాలా చాలా తక్కువ కావడం గమనార్హం. అయితే 2019-20లో నిఫ్టీ 50 కంపెనీలు 26 శాతం ఆదాయ వృద్ధిని సాధిస్తాయని బ్రోకరేజీ సంస్థలు అభిప్రాయపడుతున్నాయి. బలమైన లాభదాయకత, అమ్మకాలు ఇందుకు దోహదం చేస్తాయని అంటున్నాయి.
నిఫ్టీ కంపెనీల పనితీరుపై విశ్లేషణ ఇలా..
* అక్టోబరు- డిసెంబరులో నిఫ్టీ-50లో 33 కంపెనీలు అంచనాలకు మించి లాభాన్ని, ఆదాయాన్ని నమోదు చేశాయి.
* జులై- సెప్టెంబరులో సగానికి పైగా కంపెనీలు నికర లాభం అంచనాలను అందుకోవడంలో విఫలమయ్యాయి. 16 కంపెనీలు అమ్మకాల అంచనాలకు దూరంగా నిలిచాయి.
* డిసెంబరు త్రైమాసికంలో నిఫ్టీ కంపెనీల్లో హిందుస్థాన్‌ పెట్రోలియమ్‌ కార్పొరేషన్‌ మెరుగైన పనితీరును కనబర్చింది. బ్రోకరేజీ సంస్థల సగటు అంచనాతో పోలిస్తే నికర లాభం 253 రెట్లు అధికంగా నమోదైంది. యెస్‌ బ్యాంక్‌, యాక్సిస్‌ బ్యాంక్‌, కోల్‌ ఇండియా, ఎస్‌బీఐల పనితీరు కూడా ఆకర్షణీయంగానే ఉంది.
* ఐసీఐసీఐ బ్యాంక్‌, యాక్సిస్‌ బ్యాంక్‌ల ఆస్తుల నాణ్యత మెరుగయ్యింది. నికర వడ్డీ మార్జిన్‌తో పాటు డిపాజిట్లలో మార్కెట్‌ వాటాను కూడా పెంచుకున్నాయి.
* అక్టోబరు- డిసెంబరులో అత్యంత నిరాశాజనక ఫలితాలను ప్రకటించిన సంస్థ టాటా మోటార్స్‌. కార్పొరేట్‌ చరిత్రలోనే ఒక త్రైమాసికంలో అత్యధిక త్రైమాసికాన్ని ఈ సంస్థ చవిచూసింది.
* వాహన, టెలికాం కంపెనీలు ఆదాయాలు అంచనాల కంటే తక్కువగా ఉండగా.. ప్రైవేట్‌ బ్యాంకులు, ఐటీ కంపెనీలు అంచనాలకు మించి రాణించాయని జేఎం ఫైనాన్షియల్‌ సర్వీసెస్‌ వెల్లడించింది.
* ఎఫ్‌ఎమ్‌సీజీ కంపెనీల అమ్మకాల్లో బలమైన వృద్ధి ఉండటం 2018-19లో సానుకూలాంశం. డిసెంబరు త్రైమాసికంలోనూ ఆ ఒరవడి కనిపించింది. హిందుస్థాన్‌ యునిలీవర్‌, ఐటీసీలు లాభాదాయాల్లో అంచనాలకు మించి వృద్ధిని నమోదు చేశాయి.
ప్రధానాంశాలు